《也适轩写怀和水村冢宰》
明代·顾清

达人任真性，于世鲜求馀。山林与城市，所在靡絷拘。

孔明南阳日，栖止一草庐。及当将相权，艺桑不千株。

走也林壑士，尘途失东隅。方将策驽蹇，而与飞黄俱。

长夏平津馆，文酒共清娱。投之金玉章，重以来禽书。

一吟消暑溽，再玩忘时虞。飞云当我前，不去两踟蹰。

缅怀清池曲，水华应遍舒。馀欢似许续，将子问何如。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。